റെയ്ഡേഴ്സ് ഓഫ് ദ ലോസ്റ്റ് ആർക്ക്

സ്റ്റീവൻ സ്പീൽബർഗ് സംവിധാനം നിർവ്വഹിച്ചു 1981 ൽ പുറത്തിറങ്ങിയ ഒരു ഹോളിവുഡ് സാഹസിക ചലച്ചിത്രമാണ് റെയ്ഡേഴ്സ് ഓഫ് ദ ലോസ്റ്റ് ആർക്ക്. ജോർജ്‌ ലൂക്കാസ്, ഫിലിപ്പ് കോഫ്മാൻ എന്നിവർ ചേർന്നെഴുതിയ കഥയ്ക്ക് തിരക്കഥ രചിച്ചത് ലോറൻസ് കാസ്‌ഡെൻ ആണ്. ഹാരിസൺ ഫോർഡ് മുഖ്യവേഷമണിഞ്ഞ ചിത്രം ഇൻഡ്യാന ജോൺസ്‌ പരമ്പരയിലെ ആദ്യ ചിത്രമാണ്. അഡോൾഫ്‌ ഹിറ്റ്‌ലറുടെ നിർദ്ദേശപ്രകാരം ആർക്ക് ഓഫ് ദ കവനെന്റ് തേടിയിറങ്ങുന്ന നാസി സംഘവും അത് തടയാനെത്തുന്ന നായകകഥാപാത്രം ഇൻഡ്യാന ജോൺസുമാണ് ചിത്രത്തിന്റെ ഇതിവൃത്തം. ഹാരിസൺ ഫോർഡിനൊപ്പം കാരെൻ അല്ലെൻ, പോൾ ഫ്രീമാൻ, ഫ്രഞ്ച് പുരാവസ്തു ഗവേഷകൻ റെനേ ബെലോ, ജോൺ റൈ-ഡേവീസ് എന്നിവർ മുഖ്യവേഷങ്ങൾ ചെയ്തു. 

ജൂൺ 12, 1981 ൽ റീലീസ് ചെയ്ത റെയ്ഡേഴ്സ് ഓഫ് ദ ലോസ്റ്റ് ആർക്ക്, ആ വർഷത്തെ ഏറ്റവും വരുമാനം നേടിയ ചിത്രം  എന്ന നേട്ടം കൈവരിച്ചതിനു പുറമെ എക്കാലത്തെയും ഉന്നത വരുമാനം നേടിയ ചിത്രങ്ങളിൽ ഒന്നുമായി. 1982 ൽ ഒൻപത് ഇനങ്ങളിൽ അക്കാദമി അവാർഡിനു നാമനിർദ്ദേശം ചെയ്യപ്പെടുകയും നാലെണ്ണം വിജയിക്കുകയും ചെയ്തു. ചിത്രത്തിന്റെ മികച്ച വിജയത്തെ തുടർന്നു ഇൻഡ്യാന ജോൺസ്‌ ആൻഡ് ദ ടെംപിൾ ഓഫ് ഡൂം (1984), ഇൻഡ്യാന ജോൺസ്‌ ആൻഡ് ദ ലാസ്റ്റ് ക്രൂസേഡ് (1989) പിന്നെ ഇൻഡ്യാന ജോൺസ്‌ ആൻഡ് ദ കിങ്ഡം ഓഫ് ക്രിസ്റ്റൽ സ്കൾ (2008) എന്നിങ്ങനെ മൂന്ന് ചിത്രങ്ങൾ കൂടി പുറത്തിറങ്ങി. പരമ്പരയിലെ അഞ്ചാമത്തെ ചിത്രം 2019 ൽ പുറത്തിറങ്ങുമെന്നു കരുതുന്നു. 1999 ൽ ചിത്രത്തിന്റെ സാമൂഹികവും, ചരിത്രപരവും,  സൗന്ദര്യാത്മകവുമായ പ്രത്യേകതകൾ പരിഗണിച്ചു യുഎസ് ലൈബ്രറി ഓഫ് കോൺഗ്രസിന്റെ ദേശീയ ചലച്ചിത്ര റെജിസ്ട്രിയിൽ ഇടം നേടി.

 അവലംബം 

വർഗ്ഗം:അമേരിക്കൻ ചലച്ചിത്രങ്ങൾ